宣和甲辰三月三日山谷寺偶成是時欲下長蘆也
作者：釋正覺
朝代：宋

paragraphs: 溫風在山谷，青紫班芳妍。
浩然春公心，不作彼此偏。
其來初無像，榮事亦自然。
雲容淡如鶴，草色齊膩煙。
竹萌裹豹袴，蕨茁引兒拳。
盤箸富可喜，齒頰甘亦便。
山水濯塵念，風雲會前緣。
葦江懷道人，擁衆幾兩千。
頂門眼照世，胸中海吞川。
同雛丹山巢，羽成各翔遷。
而今欲住集，相見而忘年。
執鞭驅並駕，未愧無綵韉。
白鷗行作伍，水蔬對烹煎。
撫摩青石牛，不得陪高眠。
將趨皖口市，就買莎郎船。
回首謝諸祖，覺法吾所天。
慧燈耿不夜，心花芳枝聯。
後日兒孫輩，莫怪森羅前。